Lyhyt etikettiopas

Lyhyt etikettiopas on alun alkaen vapaaherratar Constance Dwyerin julkaisema teos, jonka tarkoituksena oli auttaa aatelisyhteisön jäseniä salonkikelpoisempaan toimintaan. Oppaan uusi painos on nyt Aristowikiassa.

## Johdanto

Lyhyt etikettiopas valottaa pintapuolisesti salonkikelpoisuuden ja hyvätapaisuuden perusedellytyksiä. Sen tarkoituksena ei ole avata koko etikettiä vaan osoittaa keskeisimmät perusteet ja antaa lukijalle valmiudet perehtyä omaehtoisesti aihepiiriin.

## Puhuttelu

### Ylhäisaatelisto

#### Päärit: yleisesti

Päärinarvoinen henkilö on oikeutettu nauttimaan puhuttelua tittelillä **lordi** tai **lady** (esimerkiksi lordi ja lady Verney). Yleisesti ottaen ei ole sopivaa puhutella päärinarvoista henkilöä aatelisarvon ja nimen yhdistelmällä (esimerkiksi jaarli Dwyer) - sen sijaan arvonimellä viittaaminen on joissain tapauksissa sopivaa (esimerkiksi Merseyn jaarli tai jaarli). Tämä on yleinen käytäntö esimerkiksi tilaisuuteen saapuvia kuulutettaessa.

#### Päärit: poikkeukset

Joissain tapauksissa on sopivaa puhutella henkilöä aatelisarvolla. Tämä tulee kyseeseen yleensä silloin, kun puhuteltavan arvonimi noteerataan konventiomuodosta poikkeavalla tavalla. Esimerkiksi vapaaherran statusta käyttävää paroninarvoista henkilöä on sopivampaa puhutella vapaaherrana tai vapaaherrattarena.

#### Päärit: puolisot ja jälkikasvu

Päärinarvoisen miehen puoliso saa avioliiton myötä aatelisarvon, eli esimerkiksi jaarlin vaimosta tulee kreivitär. Tällöin hän saa osakseen puhuttelua **ladyna**. Leskeksi jäädessään päärinarvoisen miehen puoliso voi lisätä etuliitteen leski- arvonimensä eteen. Tämä ei vaikuta puhutteluun muutoin kuin edellä kuvatulla tavalla esimerkiksi kuulutuksissa.

Päärien jälkikasvun puhuttelu riippuu vanhemman aatelisarvosta. Kaikki paronien ja varakreivien lapset sekä jaarlien nuorimmat pojat nauttivat kohteliaisuustittelistä **the honourable**. Koska kohteliaisuustittelit eivät vaikuta puhutteluun, heitä puhutellaan yksinkertaisesti herroina, neiteinä ja rouvina. Kuulutettaessa titteliin oikeutetut voidaan noteerata *kunnianarvoisa herra / neiti / rouva.* Kirjallisesti titteli voidaan muotoilla esimerkiksi: (The) Hon. Daniel Weir, (The) Hon. Mrs Lisa Durham tai The Honourable Jonathan Grey.

Jaarlien tyttäret nauttivat puhuttelua tittelillä **lady**. Jaarlien vanhimmat pojat nauttivat puhuttelua vanhempansa toissijaisen tittelin perusteella, mutta jos sellaista ei ole, heitä puhutellaan tittelillä **lordi**. Nämä ovat kuitenkin luonteeltaan kohteliaisuustitteleitä, ja jaarlien jälkikasvua on yhtä korrektia puhutella *herroina,* *neiteinä* tai *rouvina*.

### Maa-aatelisto

#### Ritarit

Ritareiksi katsotaan *baronetit* ja arvonimen *ritarikunnan* jäsenyyden kautta saaneet. Ritarinarvoista henkilöä puhutellaan tittelillä **sir** tai **dame** (esimerkiksi sir Robert tai dame Eleanor). Joidenkin ritarikuntien jäsenet voivat myös ilmaista asemaansa ritarikunnan sisäisessä hierarkiassa nimestä pilkulla erotettavan kirjainyhdistelmän avulla (esimerkiksi sir Stanley Ismay, GBE).

#### Ritarit: puolisot ja jälkikasvu

Miespuolisten ritarien puolisoita puhutellaan kohteliaisuustittelillä **lady**. Ritarien aviomiehet tai jälkikasvu eivät nauti erityistä puhuttelua.

#### Esquiret

Esquire on kohteliaisuustitteli, joka voidaan myöntää maanomistajille, mutta myös oikeusoppineilla on oikeus käyttää sitä. Se ei vaikuta puhutteluun, vaan oikeuttaa ainoastaan tyylittelyyn nimen perässä (esimerkiksi herra Werner Collins, Esq.).

#### Herrat

Aristokratian alin porras, riviaatelisto. Nauttii tavanomaista puhuttelua ilman kohteliaisuustitteleitä tai mainittavia erioikeuksia.

Voimassa olevat puhuttelumuodot löytyvät täältä.

## Muu kanssakäyminen

### Pöytäseurueeseen liittyminen

Seurueeseen liityttäessä on kohteliasta pyytää siihen lupaa jo pöydässä istuvilta. Sohvaryhmään liityttäessä samanlaista velvoitetta ei ole, mutta lupaa on kohteliasta kysyä siltä, jonka viereen aikoo istua. Perheenjäsenten tai läheisten ystävien kesken lupien kyseleminen ei ole tarpeen. Naishenkilön liittyessä seurueeseen, on mieshenkilöiden sopivaa nousta hetkeksi ylös ja istua naishenkilön jälkeen jälleen alas.

### Pöytäseurueesta poistuminen

Pöytäseurueesta poistutaan asiasta kohteliaasti ilmoittamalla. Tämä on suositeltavaa myös yksityisviestimessä. Naishenkilön poistuessa seurueen mieshenkilöiden tulee nousta ylös hänen poistumisensa ajaksi.

### Sinunkaupat

Epämuodollisempaa puhuttelua varten on solmittava sinunkaupat. Tällöin molemmat osapuolet hyväksyvät keskinäisen sinuttelun ja luopuvat arvonimiedellytyksestä keskinäisessä keskustelussa. Sinunkauppoja ehdottaa aina arvovaltaisempi osapuoli, ja ne solmitaan aina yhteisymmärryksessä. Sinunkaupat voidaan kuitenkin painavasta syystä purkaa yksipuolisesti. Lähisukulaisten ei ole tarpeen solmia erillinen sinuttelusta sopiminen ei ole tarpeen.

### Pukeutuminen

Pukeutumisen tulee olla luonteeltaan siistiä ja etiketin mukaista. Arki- ja juhlapukeutumista ei ole sotkea keskenään. Miesten on sopivaa käyttää pukua ja tummia nahkakenkiä. Naisten tulee pukeutua säädyllisesti tilanteen edellyttämällä tavalla.